KOMISSION DELEGOITU ASETUS (EU) 2020/2012,

annettu 5 päivänä elokuuta 2020,

purkamisvelvoitetta koskevasta de minimis -poikkeuksesta tiettyjen pienten pelagisten lajien kalastusten osalta Välimerellä annetun delegoidun asetuksen (EU) 2018/161 muuttamisesta sen soveltamisajan osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 7 kohdan,

sekä katsoo seuraavaa:

(1) Asetuksella (EU) N:o 1380/2013 pyritään lopettamaan asteittain saaliiden poisheittäminen kaikessa unionin kalastuksessa ottamalla käyttöön purkamisvelvoite, joka koskee saalisrajoitusten alaisten lajien saaliita. Sitä sovelletaan Välimerellä myös niiden Euroopan parlamentin ja neuvoston asetuksen (EU) N:o 2019/1241 (2) liitteessä IX lueteltujen lajien saaliisiin, joita koskee säilyttämisen vähimmäisviitekoko.

(2) Purkamisvelvoitetta sovelletaan asetuksen (EU) N:o 1380/2013 15 artiklan 1 kohdan a alakohdan mukaisesti pienten pelagisten lajien kalastukseen 1 päivästä tammikuuta 2015.

(3) Jotta vältettäisiin tahattomien saaliiden käsittelystä aiheutuvat suhteettomat kustannukset, komission delegoidussa asetuksessa (EU) 2018/161 (3) sallittiin poisheittäminen pienelle prosenttiosuudelle saaliista niiden lajien osalta, joihin sovelletaan säilyttämisen vähimmäisviitekokoja. Sinä säädetään de minimis -poikkeuksesta, jota sovelletaan samanaikaisesti pienten pelagisten lajien kalastukseen, jossa saadaan välivesitroolilla ja/tai kurenuotalla saaliiksi sardellia, sardiinia, makrillia ja piikkimakrillia Välimeren yleisen kalastuskomission (GFCM) maantieteellisillä osa-alueilla 1, 2, 5, 6, 7, 8, 9, 10, 11.1, 11.2 ja 12 (läntinen Välimeri), 17 ja 18 (Adrianmeri) sekä 15, 16, 19, 20, 22, 23 ja 25 (kaakkoinen Välimeri).

(4) Delegoitua asetusta (EU) 2018/161 sovelletaan 31 päivään joulukuuta 2020.

(5) Jäsenvaltioiden korkean tason PESCAMED-ryhmä läntisellä Välimerellä (Espanja, Ranska ja Italia), korkean tason ADRIATICA-ryhmä Adrianmerellä (Italia, Kroatia ja Slovenia) ja korkean tason SUDESTMED-ryhmä kaakkoisella Välimerellä (Kreikka, Italia, Kypros ja Malta), joilla on välitön kalastuksenhoitoetu pienten pelagisten lajien kalastuksen osalta Välimerellä, toimittivat toukokuussa 2020 tieteellistä näyttöä ja pyysivät delegoidussa asetuksessa (EU) 2018/161 säädetyn de minimis -poikkeuksen voimassaolon jatkamista.

(6) Tieteellis-teknis-taloudellisen kalastuskomitean (STECF) asiantuntijatyöryhmä tarkasteli toukokuussa 2020 toimitettua tieteellistä näyttöä ja katsoi, että de minimis -poikkeuksen voimassaolon jatkamista varten tarvitaan lisänäyttöä erityisesti asianomaisessa kalastuksessa raportoidun poisheittämistason osalta.

(7) Edellä mainitut jäsenvaltioiden kolme korkean tason ryhmää toimittivat STECF:n asiantuntijatyöryhmän pyytämän lisänäytön kesäkuussa 2020. STECF (4) katsoi toimitetun lisänäytön perusteella, että delegoidun asetuksen (EU) 2018/161 nojalla myönnetyn de minimis -poikkeuksen voimassaolon jatkamista puoltavat tieteelliset kriteerit täyttyivät.

(8) Delegoidussa asetuksessa (EU) 2018/161 säädettyä de minimis -poikkeusta sovelletaan useisiin lajeihin, joita pienimuotoista kalastusta harjoittavat alukset pyytävät samana ajankohtana ja erittäin vaihtelevissa määrissä – mikä hankaloittaa yhden kannan strategiaa – ja jotka puretaan eri purkamispaikoissa maantieteellisesti laajalla rannikkoalueella. Kyseisiin asetuksen (EU) 2019/1241 liitteessä IX lueteltuihin lajeihin sovelletaan säilyttämisen vähimmäiskokoja.

(9) Tahattomien saaliiden käsittelystä aiheutuvista suhteettomista kustannuksista ja tahattomien saaliiden määristä toimitetut tiedot ovat nyt parempia. STECF katsoo kuitenkin, että poisheitettyjä saaliita koskevien tietojen keruussa on parantamisen varaa. Tässä yhteydessä komissio katsoo, että delegoidussa asetuksessa (EU) 2018/161 säädetyn de minimis -poikkeuksen voimassaoloaikaa on aiheellista jatkaa tahattomien saaliiden käsittelystä aiheutuvien suhteettomien kustannusten sekä asianomaisen kalastustoiminnan ja siihen liittyvän taloudellisen toiminnan keskeytymisen välttämiseksi.

(10) Sen vuoksi delegoitua asetusta (EU) 2018/161 olisi muutettava.

(11) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, asetuksen olisi tultava voimaan heti sen julkaisemisen jälkeen. Ottaen huomioon, että delegoidun asetuksen (EU) 2018/161 voimassaolo päättyy 31 päivänä joulukuuta 2020, tätä asetusta olisi oikeusvarmuuden takaamiseksi sovellettava 1 päivästä tammikuuta 2021,

ON HYVÄKSYNYT TÄMÄN ASETUKSEN:

1 artikla Korvataan komission delegoidun asetuksen (EU) 2018/161 4 artiklan 2 kohta seuraavasti: ”Sitä sovelletaan 31 päivään joulukuuta 2023”.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä elokuuta 2020. Komission puolesta Puheenjohtaja Ursula VON DER LEYEN

(1) EUVL L 354, 28.12.2013, s. 22.

(2) Euroopan parlamentin ja neuvoston asetus (EU) 2019/1241, annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

(3) Komission delegoitu asetus (EU) 2018/161, annettu 23 päivänä lokakuuta 2017, purkamisvelvoitetta koskevasta de minimis -poikkeuksesta tiettyjen pienten pelagisten lajien kalastusten osalta Välimerellä (EUVL L 30, 2.2.2018, s. 1).

(4) Scientific, Technical and Economic Committee for Fisheries (STECF) Evaluation of Joint Recommendations on the Landing Obligation and on the Technical Measures Regulation (STECF-20-04). Publications Office of the European Union, Luxembourg, 2020, https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/d71aef4f-7366-48cb-9cdb-afcf58565ee6